مرأة مغربية حرة ومناضلة كبيرة وحقيقية حاربات فمعركة ضد القوانين والأعراف البالية لي كتحرم النسا من حقهم فالأراضي السلالية وقدرات تنتاصر وتكون قدوة لكاع المغربيات باش ياخدو معاركهم ووصلات لأنها تستقبل إيفانكا ترامب، وسلمات عليها سلام المغاربة الحقيقيين صحاب الجود والكرم والأصل، وفاللخر يجي واحد من صحاب أنقذوا الدلافين وواحد آخر من مناضلي الصفحات الفايسبوكية، ويبداو يبكيو على المغرب والذل والجهل وعار على الدولة لي خلات مواطنيها يتذللوا لبراني، بينما فالواقع وأي مغربي مكيعانيش من إنفصام في الشخصية راه عارف بلي المغاربة في بزاف ديال المناطق كيسلمو بديك الطريقة كترحيب وتعبير على المعزة والغلو، وفشي مناطق راه ملي كيتلاقاو جوج عيالات كيبفاو يبوسو فيدين بعضياتهم حتى يعياو، وشحال من واحد فينا كيبوس راس مو أو خالتو أو عمتو وتبوس ليه هي يديه كتعبير على المحبة والمعزة. ولكن للأسف الفايسبوك المغربي ولا ساحة للتنمر المجاني والتباهي بعزة النفس والأنفة بينما بنادم دين مو دليل كي بوبريص كيظن أنه بالتنمر الفايسبوكي على البسطاء راه يمكن يخلق واقع أفضل، بينما المناضلين الحقيقيين لي غيروا من الواقع ديالهم وواقع الألاف من نساء ورجال المغرب كتلقاهم حتى فايسبوك معندهم، ولكن فالواقع حاضرين وعندهم صيت عالمي، راه ماشي ساهل إيفانكا بنت الحبيب ترامب مستشارة رئيس أعظم دولة فالتاريخ تجي حتى لأدغال سيدي قاسم فين مكايناش دار الشباب فين يتلاهاو الدراري وتلاقى بهاديك المرأة المناضلة الكبيرة، لي شرفات كاع المغاربة ولي رحبات بيها كيف ما الأصول المغربية كتقول، والحب كان باين من خلال الصورة . البؤس الحقيقي ماشي في تقبيل اليد وإنما هو لي يخليك تشوف فصورة مرأة مناضلة كبيرة تغلبات على أعراف ديال قرون كتسلم على إيفانكا ترامب بطريقة مغربية فيها بزاف ديال الحب والإحترام والتقدير والمعزة وتبانليك أنها صورة فيها خضوع ومذلة وأنه لولا كروش لحرام لما بقي مواطن في المغرب مظطر لتقبيل اليد باش يعيش، هذا هو البؤس الحقيقي هو أنك تكون مستاعد تلحس الطيز باش تبان مناضل وفنفس الوقت تبكي وتنخصص على صورة ديال مغربية كبرات ببنت ترامب لي فرح بزاف للإستقبال لي دارت ديك المرة لبنتو. 
البؤس الحقيقي هو أنك تنمر على مرأة مغربية حرة مناضلة رجعات حق عيالات كان ضايع لقرون عديدة لدرجة تستقبلها بنت ومستشارة ترامب وتسلم عليها سلام المغاربة المأصلين صحاب الجود والكرم وتبانليك نتا بلي أنه سلام الذل والهوان